Gevaarlike misdadiger op vrye voet in Pretoria‘n Foto van die verdagte wat ontsnap het. Die polisie is op soek na ŉ gevaarlike misdadiger wat Sondagaand uit aanhouding by die Brooklyn-polisiestasie in die ooste van Pretoria ontsnap het. Lt.kol. Khensane Magoai, ŉ Gautengse polisiewoordvoerder, het Dinsdag aan Maroela Media gesê drie verdagtes, tussen 25 en 30 jaar oud, was weens besigheidsroof in aanhouding by die stasie. “Die drie verdagtes het omstreeks 20:00 twee polisiebeamptes, wat by die aanhoudingselle aan diens was, oorrompel en die beamptes se sleutels gevat,” het Magoai gesê. Sy sê die verdagtes het probeer ontsnap, maar twee is kort daarna weer in hegtenis geneem. “Een verdagte het egter gevlug, en die polisie is steeds op soek na hom.” Magoai het gesê die man word as gevaarlik beskou en die publiek moet nie die verdagte self konfronteer nie. Sy versoek dat die publiek dadelik die polisie moet kontak indien hulle iemand verdags gewaar. Die polisie is besig om die ontsnapping te ondersoek. Maroela Media het verneem dat ŉ polisiebeampte tydens die voorval geskiet en gewond is, maar Magoai het gesê niemand is beseer nie.